ટ્રાફિક ઉપરાંત પોલીસ કમિશનર મનોજ અગ્રવાલનું બીજું સપનું રાજકોટને સ્માર્ટ સિટીની સાથે સાથે ઈન્ટેલિજન્સ સિટી બનાવવાનું પણ છે. તેમણે કહ્યું હતું કે, રાજકોટ મહાનગરપાલિકા શહેરને સ્માર્ટ સિટી બનાવવા માટે પ્રયત્નશીલ છે અને આ દિશામાં કાર્યવાહી થઈ રહી છે. જ્યારે પોલીસ ટેકનોલોજીના પુરતા ઉપયોગથી શહેરને ઈન્ટેલિજન્સ સિટી બનાવવા માગે છે. કોઈપણ શહેરની કાયદો-વ્યવસ્થાની પરિસ્થિતિ જાળવવાની જવાબદારી પોલીસતંત્રની છે તેમ તેમાં સહયોગ આપવાની જવાબદારી પ્રજાની પણ છે. આ બાબતને ધ્યાનમાં રાખીને પ્રજા જો સોશ્યલ મીડિયાના માધ્યમથી પોલીસને માહિતગાર કરતી રહે તો ગુનાઆે ઉકેલવામાં અને અટકાવવામાં ઘણી મદદ મળતી હોય છે. રાજકોટમાં પણ અમે ટેકનોલોજીના ભરપુર ઉપયોગથી આ વ્યવસ્થા તંત્ર ઉભું કરવા માગીએ છીએ. આ વ્યવસ્થા અંતર્ગત કોઈ વ્યિક્તને કોઈ સ્થળે કંઈક ‘ખોટું’ થતું ધ્યાનમાં આવે તો તે સોશ્યલ મીડિયા મારફત પોલીસ તંત્રનું ધ્યાન દોરી શકે છે અને પોલીસ આ દિશામાં ત્વરીત પગલાં લેશે. કેટલાક પ્રશ્નો એવા હોય છે જે સમગ્ર શહેરને જ સ્પર્શતા હોય છે જ્યારે કેટલાક પ્રશ્નો ચોકકસ વિસ્તાર પુરતા જ સિમિત હોય છે. જો સોશ્યલ મીડિયા અંતર્ગત લોકોને સાથે જોડવામાં આવે તો આ મર્યાદિત વિસ્તારવાળો કન્સેપ્ટ ઉપયોગી થાય અને પોલીસતંત્ર એ વિસ્તાર ઉપર ફોકસ કરીને સમસ્યાનો નિવેડો લાવી શકે.